Hobro IK startede kampen som lyn og torden, da de lørdag aften var de undertippede gæster i Telia Parken i København, hvor FC København skulle forsøge at hente tre point. Men efter bare 50 sekunder sendte Hobros Quincy Antipas et chok gennem Parken. Med et dommedagshug testede han overliggeren på målet bag FC Københavns målmand Robin Olsen. Hobro IK fortsatte med at dominerer 1. halvleg, hvor FCK havde det meget svært. Inden pausen nåede Hobro at sende yderligere en enkelt afslutning på stolpen, samtidig med at Quincy Antipas brændte en kæmpe chance ganske få meter fra københavnernes mål. Men ind ville bolden ikke. I anden halvleg kom FCK bedre med, men de formåede aldrig for alvor at blive farlige. For tredje gang i kampen kunne Hobro spillerne dog se træværket redde dagen for FCK, da indskiftede Babayan sparkede på stolpen. Det blev ikke til nogen scoringer i Parken, og dermed kunne Hobro tager spillerbussen hjem med én point i bagagen. Hobro IK har dermed fire point efter tre kampe. Det betyder, at de lige nu sidder på Superligaens 6. plads.

Opsummering:
Hobro leverede lidt af en overraskelse, da de lørdag aften spillede mod FC København på udebane.